රුසියානු_ඉතිහාසය
ගුප්ත ආක්‍රමණය’ - යුද ශිල්පයට නැවුම් අත් දැකීමක් වූ ව්ලැදිමීර් පුටින්ගේ ක්‍රිමියානු මැදිහත්වීම.
භූ දේශපාලනයේ දී යුද බලය යොදා ගැනීම ලෝකයට අළුත් දෙයක් නොවේ. සීතල යුද්ධය අතරතුර රුසියන් හමුදා හන්ගේරියාවේ හා චෙකොස්ලෝවැකියාවේ ද මෑත කාලයේ ජෝර්ජියාවේද කල මැදිහත් වීම් තුලින් සිය අවසන් ඉලක්ක සපුරා ගැනීමට සමත් වුවද ඒවා ලේ වැකුන අතිශය වේදනා කාරී අත් දැකීම් වූ බව ඉතිහාසය විසින් පෙන්වා දී ඇත. අනිත් අතට ඇමෙරිකාව යුගොස්ලාවියාවේ හා මැද පෙරදිග කල මෙහෙයුම් වල විපාක අද සියැසින් දැකිය හැකි හෙයින් වැඩිමනත් අටුවා ටීකා කුමටද? එහෙත් මේ සියල්ලට සාපේක්ෂව ගත් කල 2014 පුටින් ගේ ක්‍රිමියන් ආක්‍රමණය මෑත ඉතිහාසයේ දුටු 'සෞම්‍යතම' හා වඩාත්ම සාර්ථක යුද ක්‍රියාදාමය බව පවසන්නේ එය සියැසින් දුටු බීබීසී ලෝක සේවයයි. මෙය් ගුප්ත ආක්‍රමණය (Stealth Invasion) ලෙස බටහිර යුද විශේෂඥයන් හඳුන්වන්නේ ක්‍රියාන්විතය ආවේණික වූ සුවිශේෂී රහස්‍යභාවය හා නිහඬතාව නිසාය. වර්ග සැතපුම් දස දහසක් වූ ක්‍රිමියා අර්ධද්වීපය මුලින්ම රුසියානු අධිරාජ්‍යයට ඈඳා ගනු ලැබුවේ 1783 තුර්කිය හා යුද වැදීමෙන් අනතුරුවය. අසොව් මුහුදින් හා කළු මුහුදින් වටවූ මෙම ප්‍රදේශය ක්‍රෙම්ලිනයට යුද්ධෝපායික වශයෙන් අතිශය වැදගත් විය. 1954 දී එවකට සෝවියට් නායක නිකිතා කෘෂෙව් විසින් ක්‍රිමියාව යුක්‍රේනයට 'තෑගි' කරන ලද්දේ එය තමා උපන් ස්ටෙප්ස් බිම වෙනුවෙන් ඉටු විය යුතු 'යුතුකමක්' ලෙස සලකා විය හැක. 1991 සොවියට් සංගමය බිඳ වැටීමෙන් අනතුරුවත් ක්‍රිමියාව තව දුරටත් යුක්‍රේනය සතුවම පැවතියද, රුසියන් නාවුක බල ඇණි සඳහා කල් බදු පදනම මත දිගින් දිගටම ඉඩ පහසුකම් සැලසීමට කියෙව් රජය කැමති වූ අතර ඊට හිලව් වශයෙන් විශේෂ වට්ටමකට ගෑස් විකිනීමට රුසියානුවෝ එකඟ වූහ. කෙසේ වුවද වර්ගික රුසියානුවන් බහුල ක්‍රිමියාව ඇතුළු යුක්‍රේනයේ නැගෙනහිර ප්‍රදේශ තුල පශ්චාත් සෝවියට් පාලනය ජනප්‍රිය වූයේ නැත. මෙම ප්‍රදේශ වල ජනයා කලක පටන් නැගූ මැසිවිල්ල වූයේ දෙවන ලෝක යුද්ධයේදී නාසි ආක්‍රමණිකයාට එරෙහිව රතු හමුදාව විසින් දොන්බාස් නිම්නයේ දී ලද ශ්‍රේෂ්ඨ ජයග්‍රහණය මත පදනම් වූ තම ඓතිහාසික හැඟීම් වලට කියෙව් රජය ගරු නොකරන බවයි. සෝවියට් ආභාසය මත පදනම් වූ තම සංස්කෘතිය හා ඉතිහාසය බටහිරකරණය වීමට ඔවුහු 1991 පටන් එරෙහි වූහ. තත්වය වඩාත් උග්‍රවූයේ 2014 පෙබරවාරියේ යුක්රේනයේ හටගත් ‘විප්ලවයෙන්’ වික්ටර් යනුකොවිච් ගේ (සාපේක්ෂ වශයෙන්) මධ්‍යස්ථ යැයි කිව හැකි රජය බිඳ වැටීමෙන් අනතුරුවයි. මෙය ක්‍රෙම්ලිනයේ ‘හෙජමොනියට’ එල්ල කල සෘජු අභියෝගයකි. ඉතිහාසය පුරා රුසියාව විසින් යුක්රේනය සැලකූයේ තම ‘සඳළු තලය’ ලෙසය. යුගොස්ලාවියාවේ හා ජෝර්ජියාවේ මැදිහත් වීම් හේතුවෙන් පැරණි සෝවියට් බලක්ෂෙත්‍රයට අත නොපොවන බවට 1991 යෙල්ට්සින්ට දුන් පොරොන්දුව නේටෝව විසින් තවදුරටත් රකිනු ඇතැයි සිතීම උගහට වූ අතර නව වාතවරණය තුල බටහිර හිතකාමී අභිනව රජය යටතේ යුක්‍රේනය නොබෝ දිනෙකින් නේටෝ කඳවුරට එක්වනු ඇති බවට සැකයක් නොතිබිණ. එහි සෘජු ප්‍රථිඵලය විය හැකිවූයේ ක්‍රිමියාවේ ස්ථානගත කොට සිටි රුසියානු දකුණු දිග නාවුක බල ඇණීය කළු මුහුදේ සරණාගත තත්වයට පත් විමයි. අනිත් අතට කළු මුහුදේ කඳවුරු බැඳීමට ඇඟිලි ගනිමින් ගනිමින් සිටි නේටෝවේ තක්සේරුව වූයේ 'ජොර්ජියන්' පන්නයේ පූර්ණ ආක්‍රමණයකින් ක්‍රිමියාව ඈඳා ගැනීමට තරම් දේශපාලන ධෛර්යයක්, රාජ්‍යතාන්ත්‍රික ශාක්‍යතාවක් හෝ හමුදාමය විභවයක් රුසියාව සතු නොවන බවකි. මෙය අතිශය භයානක අවතක්සේරුවක් බව වොෂින්ටනයට පැහැදිලි වූයේ තවත් දින කීපයකට පසුවයි. යනුකොවිච් බලයෙන් පහ කොට දින හයකට අනතුරුව එලැඹි පෙබරවාරි 28 වැනිදා ‘ආත්මාරක්ෂක බලඇණි’ (Self Defense Squads) ලෙස තමා හදුන්වාගත් සන්නද්ධ කණ්ඩායම් යුක්‍රේනය හා ක්‍රිමියාව අතර ප්‍රධාන මහා මාර්ග දෙක වසා දමා ඇතුල්වන සියළු පුද්ගලයන් හා වාහන පරීක්ෂා කිරිමට වන්හ. කෙසේ වුවද මෙය හුදෙක් නැගෙනහිර යුක්‍රේන දැඩි මතධාරීන්ගේ සීමාන්තික ක්‍රියාවක් ලෙස සැලකූ බටහිර බලවතුන් තවදුරත් වුශ්වාසය පලකලේ තත්වය පාලනය කිරීමට යුක්‍රේන රජය ස්අමත්වනු ඇති බවයි. එහෙත් එම නිගමනය නිවැරදි නොවිය හැකි බව ක්‍රිමියාවේ සිටි බීබීසී වාර්තා කරු සජීවී විකාශය ඔස්සේ සැක පහල කොට සිටියේය. සන්නද්ධ කණ්ඩායම් ක්‍රිමියාවේ පර්ලිමේන්තුව හා ගුවන් තොටුපොලවල් අසල දක්නට ලැබෙන බවට සෙම්ෆ්‍රෝපොල් නුවරින් ඔහුට ආරංචි ලෙබෙමින් තිබිණ. . යුක්‍රේන හමුදා ඒකක වලට අයත් අසම්පූර්ණ නිල ඇඳුම් ඇඟ ලා සිටි ‘ආත්මාරක්ෂක බලඇණි’ බලයෙන් පහකරන ලද යනුකොවිච්ට පක්ෂපාත පොලිස් භටයන් විය හැකි බවට බොහෝ දෙනා සැක කලේ විටෙක ඔවුන් ප්‍රචණ්ඩ හා ආක්‍රමණකාරී ලෙස ලෙස හැසිරුන නිසාය. ‘රුසියාව ඔබ සාදරයෙන් පිලි ගනී’ කියමින් විදේශ වාර්තා කරුවන්ට සුභ පැතූ ඔවුහු අනතුරුව ඔවුන්ගේ ගමන් මළු පරික්ෂා කරමින් කැමරා ආම්පන්න වල දත්ත ගබඩා සිය භාරයට ගත්හ. රෑබෝවන විට ඔවුන්ගෙන් ඇතමෙක් කටගොන්නක් බී ගත් ඇතැමුන් මහ මඟ කෝලම් නැටුවද, මංකොල්ලකෑම්, මිනී මැරුම් හෝ පහර දීම් කිසිවක් සිදුවූයේ නැත. මැදියම එලැඹෙන විට සියල්ල නිහඬ වූයේ කිසියම් බලගතු අදිසි හස්තයක් විසින් තත්වය පාලනය කලාක් මෙනි. නොනිදන්නවුන්ට රැය දිගුය. වාතාවරනය සන්සුන් වීම නිසා සැනසුනද, කුමකින් කුමක් වේද යන කුතුහලයෙන් නිදි වර්ජිතව සිටි විදෙස් පුවත්පත් කලාවේදීන්ට අළුයම් කාලයේ දී ඇසුනේ තම හිසට ඉහලින් දුසිම් ගණනින් පියාසර කරන හෙලිකොප්ටර් යානා වල කර්කෂ හඬයි. මේ වනවිට සිය මුල් තක්සේරුව සංශෝධනය කොට සිටි බටහිර ඔත්තු සේවා ඒජන්සි ඉදිරි දින කිහිපය තුල සෘජු රුසියන් මැදිහත් වීමක් සිදු වීමට ඉඩ ඇති බවට අනුමාන කරමින් සිටියද, ඔවුන් තදුරටත් විශ්වාස කලේ දේශපාලන ආර්ථික හා රාජ්‍යතාන්ත්‍රික හේතූන් මත ක්‍රිමියාවේ සෘජු ආක්‍රමණයක් දියත් කිරීම පුටින්ට පහසු කරුණක් නොවනු ඇති බවයි. . අපේක්ෂිත ආක්‍රමණය සඳහා රුසියානු යුද නැව් අගනුවර වරායට ලඟා වෙමින් ඇත්දැයි සොයා බැලීම පිණිස හිමිදිරි‍යේ තම හෝටල් කාමර වලින් නික්ම ආ විදේශ වාර්තා කරුවන් දුටුවේ පෙරදින දුටු අපිලිවෙලට හැඳ පැලඳගත් ‘ආත්මාරක්ෂක කන්ඩායම්’ වල සාමාජිකයන් නොවේ. ඔවුහු අතුරුදන්ව සිටියහ. ඒ වෙනුවට මුහුණු ආවරණය කොටගත් නාඳුනන සන්නද්ධ සෙබළුන් ගෙන් නගරයේ වීථි පිරී ඉතිරී තිබිණ. ලාංඡනයක් රහිත කොල පැහැති යුද නිල ඇඳුමින් සැරසී සිටි ඔවුනත නවීනතම අවි ආයුධ හා සන්නිවේදන උපකරණ තිබිණ. ඔවුහු ලහි ලහියේ නගරයේ ප්‍රධාන ගොඩනැගිලි, ගුවන් පථ, සන්නිවේදන කුළුණු හා ප්‍රවෘත්ති ආයතන අත්පත් කොට ගනිමින් සිටියහ. සියල්ල කෙරුනේ ඉතා නිහඬවය. බීබීසී වාර්තාකරු වැඩිදුරටත් වාර්තා කලේ මේ මොහොත වන නගර වැසියන් ප්‍රීතියෙන් ඉපිල යමින් සිටි බවයි. ‘වැඩිමහල් සහෝදරයා’ පැමිණ ඇතැයි වයස් ගත පුද්ගලයෙක් විදේශ මාධ්‍යකරුවන්ට පැවසූයේ ජයග්‍රාහී හඬිනි. රුසියාව සමග යලි එක්වීම ඔවුන්ගේ පැරණි සිහිනයයි. ඇතැම් ස්ථාන වල නගරයේ කෙල්ලෝ නාඳුනන සෙබළුන් හා ඡායාරූප වලට පෙනීසිටීමට පොර කෑ අතර තවත් තැනක රුසියානු ඕර්තොඩොක්ස් පල්ලියේ පූජකයන් ශුද්ධ වූ ජලය ඉසිමින් ඔවුන් පිලිගනු දක්නට ලැබිණ. මුහුණු ආවරනය කොටගත් මෙම අභිරහස් මිනිසුන් මොස්කොව් හි නියෝජිතයන් ලෙස කටයුතු කල බවට මේ වන විට කිසිවෙකුටත් රහසක් නොවුවද ඔවුන් ගේ සැබෑ අනන්‍යතාව ද තවදුරටත් නොවිසඳුන ගැටළුවක් විය. විදෙස් වාර්තා කරුවන් නැඟූ ප්‍රශ්න හමුවේ සෙල් රූ මෙන් නිසලව සිටි ඔවුන්ගෙන් පලවූ දැඩි සංයමයෙන් මෙන්ම ඔවුන් ගේ ශිල්පීය උපක්‍රම වලින් ද පෙනී ගියේ මෙම නාඳුනන සෙබළුන් සාමාන්‍ය මිලිෂියා භටයන් නොව දැඩි පුහුණුවක් ලද වෘත්තිකයන් පිරිසක් විය යුතු බවය. ඔවුන් ප්‍රකෝප කිරිම කල නොහැකි දෙයක් ලෙස පෙනින. එහෙත් රුසියාව දිගින් දිගටම කියා සිටියේ මොවුන් කුමන්තරණයට එරෙහිව නැඟී සිටි ක්‍රිමියානු දේශප්‍රේමීන් (Partisans) බවය. එදින රාත්‍රියේ මෙම ලාංඡනය රහිත අභිරහස් සෙබල කණ්ඩායම් ක්‍රිමියාව තුල ස්ථානගත කොට සිටි කුඩා යුක්‍රේන හමුදා ඒකක කිහිපය සතු කදවුරු වටකල අවස්ථාවේ ඒවායේ අණදෙන නිළධාරීහූ නිහඬවම සිය අවි ආයුධ හා බැරැක්ක භාර දුන්හ. එක්කෝ එසේ කිරීමට ඔවුනට අණ ලැබුණා විය යුතුය. නැතහොත් වෙනත් පාර්ශ්වයක් විසින් අල්ලස හෝ බිය ගැන්වීම තුලින් ඔවුන් ඊට නම්මා ගත්තා විය හැක. යුක්‍රේනයේ වෙසෙන වාර්ගික රුසියන් වරුගේ ආරක්ෂාව වෙනුවෙන් සුදුසු විටෙක හමුදා යැවීමේ බලතල ජනාධිපති වරයා වෙත පැවරීමේ විශේෂ පණතක් එදින මොස්කොව් හි ඉහල පර්ලිමේන්තුව හෙවත් ඩූමාව විසින් සම්මත කොට ගත්තාය. සිය රට ‘නිර්ලජ්ජිත’ ආක්‍රමණයකට මුහුණ දී ඇතයි එදිනම ප්‍රකාශ කල යුක්‍රේන අගමැති වරයා ඊට මුහුණ දීම සඳහා බටහිර සහාය ඇයැද සිටියේය. එහෙත් ඒ වනවිටත් ආක්‍රමණය සම්පූර්ණ වී අවසන් ව තිබිණ. එය කේ. ජී. බී පන්නයේ මෙහෙයුමක් විය. පුටින් වෘත්තිය සෝවියට් ඔත්තු සේවා නිළධාරියෙක් බව අමතක නොකල යුතුය. පැවති තත්වය විග්‍රහ කරමින් 'නිව්යෝක් ටයිම්ස්' පුවත්පත පැවසුවේ දැන් යුක්‍රේනය රුසියාවේ කරුණාව හමුවේ හැර දමා තමාගේ වැඩක් බලා ගැනීම වඩාත් ඥාණාවින්ත බවයි. තෙසතියකට අනතුරුව පැවති ජනමතවිචාරණයේදී ක්‍රිමියානුවන් ගෙන් ගෙන් සියයට අනූ පහක් රුසියාව හා සුසංයෝග වීමට පක්ෂව ඡන්දය පාවිච්චි කලහ. එහෙත් මෙය තුවක්කු බටයෙන් විමසූ ජන මතයක් ලෙස හෙලා දුටු බටහිර ලෝකය එහි ප්‍රථිඵලය මේ දක්වාත් පිලිගැනීමට කැමති වී නැත. යුක්‍රේනයේ භෞමික අඛණ්ඩතාව උල්ලංඝන කිරීමේ චෝදනාව මත එක්සත් ජාතීන්ගේ සංවිධානයේ දී දැඩි ලෙස හෙලාදකිනු ලැබූ රුසියාවව එරෙහිව ආර්ථික සම්බාධක පණවන ලදී. එසේ වුවද මාර්තු 18 වනදා ක්‍රිමියාව නිල වශයෙන් රුසියාව හා එක් වූවාය. මේ අතර ලාංඡන රහිත නාඳුනන සොල්දාදුවෝ ක්‍රිමියාවේ වැසියන් අතර අතිශය ජනප්‍රිය වූහ. මහ ජනයා ඔවුන් හධුන්වන ලද්දේ ‘විනීත කොළ ඇඳුම් කරුවන්’ යන නමිනි. පැවති සාමකාමී වාතාවරණය තුල බරපතල රාජකාරි නොපැවරුනෙන් නිකරුනේ කාලය නාස්ති නිකරනු පිණිස දෝ සෙම්ෆ්‍රෝපොල් නුවර කොල්ලන්ට අයත් නැතිවූ පූසන් සොයා දීම වැනි සිවිල් රාජකාරි ද ඔවුන් විසින්ම ඉටු කර දෙන ලදී. එහෙත් ඔවුන්ගේ සැබෑ අනන්‍යතාවය?? හිටපු ඔත්තු සේවා නිලධාරී ව්ලැදිමීර් පුටින් නිහඬව සිටියේය. ක්‍රෙම්ලිනයේ මතය වූයේ එය තවදුරටත් අදාල කරුණක් නොවන බවයි. එහෙත් මේ හදිසියේ ප්‍රාතිභූත වූ මෙම අභිරහස් කොල ඇඳූම් කරුවන් වනාහී ක්‍රිමියානු දේශප්‍රේමීන් නොව නොව පෙබරවාරි 28 දා රාත්‍රියේ ක්‍රිමියාවට ගුවනින් හෙලන ලද රුසියන් හමුදාවේ ‘ස්පෙට්නැස්’ (Spetsnaz) නැමති විශේෂ බලකායට අයත් කොමාන්ඩෝ භටයන් බව මාස කිහිපයකට පසු ඉමහත් අකැමැත්තෙන් වුව පිළිගැනීමට රුසියානු සෙනෙවි මණ්ඩලය හෙවත් ස්ටාව්කාවට (Stavka) සිදු විය.